2001/77/EY: Neuvoston päätös, tehty 22 päivänä joulukuuta 2000, hankerahoitusta koskevan puitesopimuksen periaatteiden soveltamisesta julkisesti tuettujen vientiluottojen alalla



Virallinen lehti nro L 032 , 02/02/2001 s. 0055 - 0059



Neuvoston päätös, tehty 22 päivänä joulukuuta 2000, hankerahoitusta koskevan puitesopimuksen periaatteiden soveltamisesta julkisesti tuettujen vientiluottojen alalla (2001/77/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 133 artiklan 2 kohdan, ottaa huomioon komission ehdotuksen, sekä katsoo seuraavaa: (1) Yhteisö on osapuolena OECD:n puitteissa tehdyssä julkisesti tuettujen vientiluottojen suuntaviivoja koskevassa järjestelyssä, jäljempänä "järjestely". (2) Järjestelystä säädetään 4 päivänä huhtikuuta 1978 tehdyssä neuvoston päätöksessä, jonka voimassaoloa on jatkettu päätöksellä 93/112/ETY(1) ja muutettu viimeksi päätöksellä 97/530/EY(2). Järjestelyyn osallistujat ovat laatineet uuden koonnelman, joka sisältää kaikki ne muutokset, jotka osallistujat ovat päätöksellä 93/112/ETY täytäntöönpannun järjestelyn tarkistuksen jälkeen hyväksyneet. (3) Järjestelyn osallistujat ovat päättäneet, että on tarpeen täydentää järjestelyn suuntaviivoja periaatteilla, jotka mahdollistavat hankerahoitustoimien erityisluonteen huomioon ottavan jouston. (4) Järjestelyn osallistujat eivät halua jouston heikentävän järjestelyn suuntaviivoissa olevia rajoituksia, sillä järjestely on ollut tehokas hallitusten toimien sääntelyssä vientiluottojen alalla. (5) Järjestelyn osallistujat ovat sopineet uusista hankerahoitustoimille annettavan julkisen tuen myöntämistä koskevista periaatteista. (6) Hankerahoitustoimien uusia periaatteita olisi käytettävä kolmen vuoden pituisen kokeilujakson ajan. (7) Järjestelyn soveltamista jatketaan lukuun ottamatta tapauksia, joissa joustoa voidaan uusien periaatteiden mukaisesti soveltaa hankerahoitustoimiin. (8) Järjestelyn osallistujien olisi päätettävä kokeilujakson päätyttyä, jatketaanko hankerahoitustoimien uusien periaatteiden soveltamista, ON TEHNYT TÄMÄN PÄÄTÖKSEN: 1 artikla Liitteenä olevan puitesopimuksen periaatteita sovelletaan yhteisössä. 2 artikla Edellä 1 artiklassa tarkoitettuja periaatteita sovelletaan hankerahoitustoimiin kokeilujakson ajan. 3 artikla Tämä päätös on osoitettu kaikille jäsenvaltioille. Tehty Brysselissä 22 päivänä joulukuuta 2000. Neuvoston puolesta Puheenjohtaja C. Pierret (1) EYVL L 44, 22.2.1993, s. 1. (2) EYVL L 216, 8.8.1997, s. 77. LIITE HANKERAHOITUSTA KOSKEVAN PUITESOPIMUKSEN PERIAATTEET 1. Luoton alkamisajankohta: ei muutosta järjestelyssä nykyisin käytettyyn määritelmään eikä joustoa tulkinnan osalta 2. Kuvaus/perusteet: kuten liitteessä A 3. Avoimuus/ilmoitusmenettelyt: kuten liitteessä B 4. Koron pääomittaminen: ennen käyttöönottoa kertyneen koron pääomittaminen edellyttää ennakkoilmoitusmenettelyjä; käyttöönoton jälkeen kertynyttä korkoa ei saa pääomittaa 5. Kokeilujakso/seuranta ja tarkastelu: - hankerahoitustoimien joustavuus kolmen vuoden kokeilujakson aikana, - kahden vuoden kuluttua joustavien järjestelyjen tarkastelu, minkä jälkeen osallistujat arvioivat saatuja kokemuksia. Joustavat järjestelyt lopetetaan kokeilujakson päätyttyä, jolleivät osallistujat sovi: - joko kokeilujakson jatkamisesta tarvittavin parannuksin/muutoksin, tai - joustavien järjestelyjen liittämisestä järjestelyn suuntaviivoihin tarvittavin parannuksin/muutoksin, - kokeilujaksoa jatketaan yhdellä vuodella, jos vähintään seitsemän osallistujaa on kahden vuoden jälkeen sitä mieltä, että siihen on perusteita, - jos kokeilujaksoa ei jatketa, osallistujat noudattavat vientiluottoja koskevan järjestelyn sääntöjä, ja - sihteeristö seuraa ilmoituksia ja hankerahoitustoimien jouston käyttöä sekä raportoi siitä säännöllisesti. 6. Ensimmäinen takaisinmaksuerä, takaisinmaksuohjelma ja enimmäiskuoletusaika: - Tapauskohtaiset jouston vaihtoehdot: 1. pääoman ensimmäisen takaisinmaksuerän ajoituksessa, takaisinmaksuohjelmassa ja enimmäistakaisinmaksuajassa joustetaan edellyttäen, että tuetun lainan keskimääräinen takaisinmaksuaika(1) on enintään 5 vuotta ja 3 kuukautta, tai 2. pääoman ensimmäisen takaisinmaksuerän ajoituksessa, takaisinmaksuohjelmassa ja enimmäistakaisinmaksuajassa joustetaan edellyttäen, että tuetun lainan keskimääräinen takaisinmaksuaika on enintään 7 vuotta ja 3 kuukautta sekä pääoman ensimmäinen takaisinmaksuerä suoritetaan kahden vuoden kuluessa luoton alkamisajankohdasta. Tämä vaihtoehto edellyttää 14 vuoden enimmäistakaisinmaksuaikaa. - Edellä esitetyn 1 ja 2 vaihtoehdon osalta osallistujien ei oleteta hyväksyvän yksittäistä pääoman takaisinmaksuerää, joka olisi enemmän kuin 25 prosenttia. - 1 vaihtoehtoa sovelletaan järjestelyn 22 artiklan mukaisten korkean tulotason OECD-maiden (Maailmanpankin määritelmä) osalta(2) ainoastaan, jos vientiluottolaitokset antavat julkista tukea yhteisrahoituksena rahoituslaitosten kanssa, ne ovat vähemmistöosakkaana ja niillä on tasa-arvoinen asema ainakin merkittävän osan luoton takaisinmaksuajasta. 7. Takuumaksu: - tämän puitesopimuksen tullessa voimaan takuumaksu peritään tämänhetkisten järjestelmien perusteella, joita kehitetään edelleen, jotta ne vastaisivat painotettua keskimääräistä takaisinmaksuaikaa, jonka takuumaksuja ja niihin liittyviä ehtoja käsittelevä asiantuntijatyöryhmä on määritellyt, - 1 päivästä huhtikuuta 1999 alkaen takuumaksu peritään Knaepenin paketin mukaisesti. 8. Korot: - enintään 12 vuoden takaisinmaksuaikaan sovelletaan tavanomaista markkinaviitekorkojen järjestelmää, ja - yli 12 vuoden ja enintään 14 vuoden takaisinmaksuaikaan sovelletaan 20 peruspisteen korotusta markkinaviitekorkoihin kaikkien valuuttojen osalta; korotuksen suuruus tarkistetaan kokeilujakson loputtua. 9. Soveltaminen: Tämä puitesopimus tulee voimaan 1 päivänä syyskuuta 1998, se laaditaan samoilla kielillä kuin järjestely ja se julkaistaan TD/CONSENSUS-asiakirjana. (1) Lainan keskimääräisen takaisinmaksuajan käsite perustuu aikaan, joka tarvitaan puolen lainapääoman maksamiseen. Tämä käsite perustuu yksinomaan lainan takaisinmaksuaikaan eikä siihen sisälly maksamiseen / varojen vapauttamiseen kuluva aika. (2) Tämän hankerahoitusta koskevan puitesopimuksen osalta Koreaa ei 31 päivään maaliskuuta 2002 asti oteta korkean tulotason OECD-maiden luetteloon. Lisäys A kuvaus ja perusteet 1. Hankerahoitustoimien yleisen kuvauksen ja olennaisten arviointiperusteiden noudattaminen voisivat olla tarkoituksenmukaisten avoimuuden turvaavien menettelyjen ohella keino rajata järjestelyn jousto koskemaan hankerahoitustoimia. Olennaisten perusteiden tarkoitus olisi auttaa päättämään, voidaanko tietyssä tapauksessa soveltaa joustoa. 2. Jäljempänä esitetyssä lähestymistavassa yhdistyvät hankerahoitustoimien yleinen kuvaus sekä olennaiset ja ohjeelliset arviointiperusteet. Ehdotetaan, että jos niiden tutkimat tapaukset ovat yleisen kuvauksen ja kaikkien olennaisten perusteiden mukaisia, osallistujat voivat päättää, haluavatko ne soveltaa joustavaa järjestelyä. Lähtökohtana on olennaisten perusteiden täyttyminen. Jonkin perusteen täyttymättä jättämiselle olisi esitettävä perustelut. Tämän jouston käyttö edellyttää kyseisestä toimesta kaikille osallistujille ennakkoon annettavaa ilmoitusta sekä tarvittavaa selvitystä (ks. lisäys B, 2 kohta). Yleinen kuvaus Tietyn taloudellisen yksikön rahoitus siten, että luotonantaja hyväksyy kyseisen taloudellisen yksikön kassavirtojen ja tuoton käyttämisen lainan takaisinmaksuun ja sen varallisuuden käyttämisen luoton vakuutena. Olennaiset arviointiperusteet - Riippumattoman (oikeudellisesti ja taloudellisesti) projektiyhtiön, esimerkiksi erityisesti tiettyä tarkoitusta varten perustetun yhtiön, kanssa toteutettavien vientitoimien rahoitus, kun kyseessä on uusi, omia tuloja tuottava investointihanke. - Asianmukainen riskinjako hankkeeseen sitoutuneiden osapuolten, esimerkiksi yksityisten ja luottokelpoisten julkisten osakkaiden, viejien, luotonantajien ja ostositoumusten antajien kesken siten, että hankkeessa on riittävä oman pääoman osuus. - Hankkeen kassavirta riittää koko takaisinmaksuajan kattamaan toimintakulut ja velanhoitokustannukset. - Hankkeen tuloista vähennetään ensiksi toimintakulut ja velanhoitokustannukset. - Hankkeella ei ole valtion maksutakausta (lukuun ottamatta valtion toimitustakausta, esimerkiksi ostositoumusjärjestelyjä). - Omaisuuseriin perustuvia vakuuksia hankkeen tuotoille/omaisuudelle, esimerkiksi sijoituksia, pantteja tai kassavirtatilejä. - Vähän tai ei lainkaan turvautumista hankkeen yksityisen sektorin osakkaiden tai hankkeen sidosryhmiin (sponsorit) hankkeen valmistumisen jälkeen. Lisäarviointiperusteet - Tulot kovaa valuuttaa; jos tulot paikallista valuuttaa, voidaan edellyttää lisävakuuksia. Lisäys B ilmoitusmenettelyt 1. Osallistujien on ilmoitettava 20 kalenteripäivää ennalta sellaisen sitoumuksen tekemisestä, jossa on tarkoituksena sallia jousto ehdotetuissa puitteissa. 2. Menettelyä kutsutaan seuraavasti: "Sallitut poikkeamat: selvityksen sisältävä ennakkoilmoitusmenettely". Ilmoituksen tekevän osallistujan on annettava tiedot, joita vaaditaan järjestelyn liitteessä IV esitetyssä ilmoitus-mallilomakkeessa, ja niiden lisäksi seuraavat täydentävät tiedot: - hankkeen tarkka kuvaus, - vahvistus siitä, että hanke vastaa yleistä kuvausta ja olennaisia arviointiperusteita (myös maininta lisäperusteista, jos mahdollista), - selvitys siitä, miksi joustavia ehtoja tarvitaan, - pääoman ensimmäisen takaisinmaksun ajankohta suhteessa luoton alkamisajankohtaan ja yksityiskohtaiset tiedot siitä, miten se on määritelty, - ennakoiduista kassavirroista ilmoittamista varten käytetään seuraavaa mallia: Rakennusaika on ... vuotta, takaisinmaksuaika on ... vuotta eli yhteensä ... vuotta. Takaisinmaksuohjelma on [alkupainotteinen, loppupainotteinen, vaihteleva, pääosin tasainen, muu (eriteltävä)], jolloin ... prosenttia pääomasta maksetaan takaisin takaisinmaksuajan puoliväliin mennessä, ja sen keskimääräinen kestoaika on ... vuotta. - tiedot veloitettavasta korosta ja sovellettavasta markkinaviitekorkojen korotuksesta, jos valitaan liitteen 6 kohdassa oleva 2 vaihtoehto, - tiedot takuumaksulisästä, ja - selvitys siitä, onko ennen käyttöönottoa kertynyt korko pääomitettu. 3. On sovittu, että vaikka osallistujilla on oikeus pyytää ehdotetun tuen syistä ja perusteesta lisätietoja ilmoituksen tehneeltä osallistujalta, viimeksi mainittu voi vapaasti tehdä sitoumuksen 20 päivän määräajan päätyttyä. Ilmoituksen tehneen osallistujan odotetaan vastaavan kysymyksiin viipymättä, jolloin otetaan kuitenkin huomioon liikesalaisuuden säilyttämiseen liittyvät vaatimukset. Jos mahdollista, osallistujat antavat lisätietoja hankkeiden kassavirrasta tilinpäätöksen jälkeen.